ઘડીભરમાં તો મારા હાથના રુંવાટા ઉભા થઇ આવ્યા. શું સાચે જ કાર્તિક ‘એને’ મારી જોડે મળવા લાવ્યો હશે ? પણ મારી એ કલ્પનાના મહેલોમાં હું ઘડીભર વિહરું એ પહેલા જ કાર્તિકે મારી સામે ચા ની ટ્રે મૂકી તેને જમીનદોસ્ત કરી દીધા. અને ટ્રે સામે જોઈ રહેતા અમે બંને ખડખડાટ હસી પડ્યા. આને હજી પણ મારી આવી અમસ્તા જ કહેલી વાતો યાદ છે એમ વિચારતા મારી આંખમાં સહેજ પાણી આવ્યું. પણ એ પાણી હસી હસીને બેવડ વળી જવાને કારણે આવ્યું હોયે એમ મેં ઢોંગ કર્યો.